Šiaulių gidas

Komedija „Atvira pora“
2024-10-20 18:00 (Europe/Helsinki) | Koncertų salė „Saulė”
Vyras. Žmona. Santuoka. Krizė.
Tokioje, gana tradicinėje, situacijoje atsiduria komedijos „Atvira pora“ herojai Antonija (Toma Vaškevičiūtė) ir jos vyras (Giedrius Savickas).
Situacija tradicinė, tačiau jos sprendimo būdas tikrai originalus.
Net šokiruojantis!
Galime lažintis, kad jūs iki to neprisigalvotumėt.
O štai mūsų komedijos herojams protas keistai susisuko.
„Mes išgelbėsime mūsų santykius tik tada, kai pakeisime savo kultūrinius požiūrius iš esmės“, – sako vyras.
„Bet taip nebūna. Žinai kas būna? Nervų karas, panikos atakos, nemiga, krūva tablečių, konsultacijos pas psichologus ir galų gale durnynas“, – skeptiškai idėją iš pradžių įvertino Antonija.
Bet galų gale JIS JĄ įtikino.
Siekdami išsaugoti santuoką, abu sutaria tapti „atvira pora“.
Nesislapstydami megzti intymius santykius su kitais. Ir dar visiškai be jokios gėdos ir sąžinės graužimo šeimoje pasipasakoti savo nuotykius.
Gal, vis dėlto, nors vienas jūsų esate išbandęs tokį santykių išsaugojimo būdą? Jei taip, labai norėtume išgirsti, kaip jums sekėsi.
Mūsų herojams sekėsi tikrai ne taip, kaip jie įsivaizdavo…
„Šitą šokį pora turi šokti dviese ir abi pusės turi būti pasirengusios staigiems posūkiams. Negali prognozuoti, kas iš tokių santykių išeis nugalėtoju“ – sako spektaklio režisierius Antanas Obcarskas.

Komedija „Atvira pora“ intrigą išlaiko iki pat paskutinių spektaklio sekundžių. O įspūdingas finalas žiūrovui tampa dar didesniu netikėtumu.
Komedija „Atvira pora“ sukurta pagal garsią italų pjesę „Coppia aperta, quasi spalancata“ (autoriai Dario Fo, Franca Rame ir Jacopo Fo). Vos pradėta rodyti Italijoje, pjesė, dėl savo drąsaus ir necenzūruoto turinio, sulaukė didžiulio ažiotažo.

Lietuviško spektaklio „Atvira pora“ kūrėjai įspėja, kad jame aptariamos problemos ir vaidinamos situacijos gali šokiruoti jautresnį žiūrovą, taip pat gali būti sunkiai suprantamos jaunesniems nei 16 metų asmenims.

Renginio trukmė ~ 1 val. 30 min.

Tarptautinis Kęstučio Vaiginio kvartetas. Lietuva / Suomija / Ispanija / Lenkija
2024-10-23 18:30 (Europe/Helsinki) | Šiaulių dramos teatro Mažoji salė
Kęstutis Vaiginis – saksofonai, kompozicijos, Lietuva
Joonas Haavisto – fortepijonas, Suomija
Miguel Alvarez – kontrabosas, Ispanija
Patryk Dobosz – mušamieji, Lenkija
Tarptautinis Kęstučio Vaiginio kvartetas, puikiai žinomi džiazo muzikantai Europoje, grojantys skirtinguose projektuose, atliks originalias Kęstučio Vaiginio kompozicijas.
Tai nepakartojama galimybė vienoje scenoje išvysti unikalų projektą, kuriame susibūrę vieni geriausių Europoje džiazo atlikėjų kurie muzikuos kartu scenoje.
Kviečiame visus į kupiną energijos ir šilumos muzikinį vakarą, kuriame galėsime išgirsti ir pamatyti Kęstučio Vaiginio džiazo kvartetą ir smagiai praleisti vakarą su muzika.
Skirtingų šalių pasaulinio džiazo atlikėjai publiką pakerės savo išskirtiniu virtuoziškumu, spinduliuojančiomis improvizacijomis, nepaprastu gyvybingumu, užburiančiomis muzikinėmis kompozicijomis ir savitu muzikavimo stiliumi.
Kęstutis Vaiginis – Olandijoje ir JAV studijavęs muzikantas jau ne vienus metus publiką žavi ir originalia kūryba, ir ambicingais tarptautiniais projektais – tarp jo partnerių buvo Barbara Dennerlein, Mike Strernas, Davidas Kikoskis, Davidas Berkmanas, Edas Howardas, Borisas Kozlovas, Alexas Sipiaginas, Davas Alenas, Donald Edwardas, Jonathanas Blakas ir daugelis kitų, o koncertų geografija nusidriekė nuo JAV iki Kinijos, Japonijos, Malaizijos, Azerbaidžano, Niujorko ir Pietų Afrikos. Lotynų Amerikos, Afrikos muzikos potėpiais savo grojimą spalvinantis lietuvis.

„Nepatogus kinas“ kino seansas. „Juodoji demokratija“
2024-10-23 18:30 (Europe/Helsinki) | Šiaulių kultūros centro Oranžinė salė (Aušros al. 31)
Spalio 14–24 dienomis Šiaulių kultūros centre vyks festivalis „Nepatogus kinas“.
Democracy Noir
JAV, Vokietija, Danija I 2024 I 113 min. I N-7
Labai tikėtina, kad Vakarų šalyse didžiausia grėsmė demokratijai kyla ne iš išorės, o iš vidaus. Štai Viktoras Orbánas naudodamasis vien legaliais metodais sugeba iš esmės pertvarkyti Vengrijos teismus, perrašyti konstituciją, kone uždrausti nepriklausomą žiniasklaidą ir įvesti vadinamuosius „vergovės įstatymus“. Bet didžioji šalies dalis to net nepastebėjo, nes eilinis žmogus galvoja ne apie Konstitucinį teismą, o apie vakarienę. Filmas seka tris moteris – politikę, aktyvistę ir žurnalistę – bandančias kovoti su naujausiu, bet nebūtinai paskutiniu Europos diktatoriumi.
Režisierė Connie Field
Kalbos: anglų, vengrų k.
Subtitrai: lietuvių, anglų k.
Apsilankyti filmų seansuose galima įsigijus „Laisvos kainos bilietą“ ir savo nuožiūra įmetus bet kokią sumą į festivalio organizatorių paramos dėžutę. „Laisvos kainos bilietą“ galėsite įsigyti atsiskaitydami grynaisiais kino teatro kasoje seanso dieną arba vieną dieną prieš seansą.

„Nepatogus kinas“ kino seansas. „Baliomanija“
2024-10-24 18:30 (Europe/Helsinki) | Šiaulių kultūros centro Oranžinė salė (Aušros al. 31)
Spalio 14–24 dienomis Šiaulių kultūros centre vyks festivalis „Nepatogus kinas“.
Balomania
Danija, Ispanija I 2023 I 93 min. I N-13
Filmas nukelia į Brazilijos favelų gilumą, į pogrindinės baloeirų bendruomenės vidų. Jie – tatuiruoti, raumeningi vyrai, dievinantys balionus. Vyrai metų metus praleidžia klijuodami spalvotas popierių skiauteles į daugiabučių dydžio oro balionus. Šie dangų nuspalvinantys balionai šalyje yra draudžiami. Kol baloeiros grupės varžosi tarpusavyje, siekdamos sukurti didžiausią ir įspūdingiausia balioną, policija seka jų pėdsakais ir vaikosi kaip didžiausius nusikaltėlius.
Užsitarnavusi balionų gaujų pasitikėjimą, filmo režisierė kuria įtemptą ir adrenalino pilną pasakojimą apie brolystę visuomenės paraštėse. Čia, balionų apsuptyje, bet kuris vienai dienai gali tapti karaliumi.
Režisierė Sissel Morell Dargis
Kalbos: portugalų k.
Subtitrai: lietuvių, lietuvių SKN, anglų k.
Apsilankyti filmų seansuose galima įsigijus „Laisvos kainos bilietą“ ir savo nuožiūra įmetus bet kokią sumą į festivalio organizatorių paramos dėžutę. „Laisvos kainos bilietą“ galėsite įsigyti atsiskaitydami grynaisiais kino teatro kasoje seanso dieną arba vieną dieną prieš seansą.
Organizatorius – „Nepatogus kinas“, partneris Šiaulių kultūros centras.

Premjera! Teatro komedija „Uošvis“
2024-10-28 19:30 (Europe/Helsinki) | Šiaulių kultūros centro Didžioji koncertų salė (Aušros al. 31)
Legendinis šoumenas Arūnas Valinskas grįžta į teatro sceną!
Vienas garsiausių šalies stand-up comedy meistrų Mantas Bartuševičius joje debiutuoja, o talentingoji aktorė Vaida Baranovė stoja tarp šių vyrų ir jau tuoj taps mėgstamiausia raudonplauke šalyje. Šią kompaniją jau netrukus išvysite naujoje teatro komedijoje „Uošvis“.
Scenarijaus autorius – Tadas Vidmantas, spektaklį režisuoja ne vieną teatro aikštelių hitą sukūręs Balys Latėnas.
Rasti drąsos pasipiršti mylimajai tikrai nėra lengva užduotis. Kartais atidėlioti verčia abejonės dėl jausmų, kartais – finansinės ar kitos buitinės problemos, tačiau kartais būna ir taip, jog didžiausiu piršlybų iššūkiu tampa… jaunosios tėvas.
Renginio trukmė: ~1 val. 30 min.

Komedija „Dideli pinigai“
2024-10-29 19:00 (Europe/Helsinki) | Šiaulių kultūros centro Didžioji koncertų salė (Aušros al. 31)
Kaip reaguotumėte, jei sutuoktinis, sūnus ar draugas jums pasakytų, kad ketina atsisakyti 162 milijonų eurų?
Ričardas (Mantas Vaitiekūnas) žaidžia loterijoje ir vieną dieną jam nusišypso sėkmė! Jis laimi šimtą šešiasdešimt du milijonus eurų. Ričardas džiaugiasi netikėta sėkme, tačiau ir išsigąsta būsimojo naujo gyvenimo…
Likus kelioms valandoms iki prizo atsiėmimo termino, laimingasis pasikviečia mamą (Larisa Kalpokaitė), geriausią draugą (Valentinas Krulikovskis) ir dalyvaujant žmonai Kamilei (Milda Noreikaitė), privalo priimti gyvenimą keičiantį sprendimą.
Ričardas įsitikinęs, kad šie milijonai sugriaus jų gyvenimo pusiausvyrą, nors artimieji stengsis viską pakeisti.
Džiaugsmingas vakaras netikėtinai tampa aštraus siužeto, komiškų situacijų drama.
Pagrindiniams herojams iškyla dilema, ar laimė piniguose, ar jų kiekyje?
Ar jie išdrįs priimti šį naują iššūkį ?
Dideli pinigai susuka galvas ir situacija tampa nevaldoma…
Flavia Coste pjesė juokais sulygins mūsų santykius su pinigais, artimaisiais bei visais aplinkiniais.
Pjesės autorė: Flavia Coste
Režisierius: Justinas Krisiūnas (Kino filmai „Širdys“, „Dėdė Rokas ir Nida“, „Vyras už pinigus“, „Vyrų svajonės“).
Vaidina: Mantas Vaitiekūnas, Milda Noreikaitė, Valentinas Krulikovskis, Larisa Kalpokaitė.
Scenografija: Sigitas Daščioras
Grimas: Edita Mockutė
Kostiumų dailininkė: Marija Valeškaitė
Renginio trukmė: ~1.30 val.

Giedrės akustinis koncertas „Kiaurai sielas“
2024-10-30 18:00 (Europe/Helsinki) | Šiaulių kultūros centro Didžioji koncertų salė (Aušros al. 31)
Dainų autorė ir atlikėja Giedrė su pianistu Andrejumi Polevikovu spalio 30 d. 18 val. Šiaulių kultūros centre pristatys naujausią programą „Kiaurai sielas“.
Atvira, jautri, asmeniška, net kiek dilginanti Giedrės kūryba, apvilkta kosmonautės Žemėje kostiumu ir kartais dėl įvairovės pabarstanti žaismingų konfeti, kuriems krintant į plaukus visi užsimano būti šiek tiek geresni. Jos švelnus vokalas, kuriame sluoksniuojasi drovumas ir pasiutimas, nostalgija ir gebėjimas balsu kurti purpurinio saulėlydžio ir jausmo, kad kažkas artimas apglėbia pečius, atmosferą. Vakarų su jos muzika specifinis intymumas ir specialiai šiam koncertui sukurta išskirtinė scenografija. Visa tai laimės klausytojai, įsigiję bilietus į Giedrės koncertus.
„Kiaurai sielas“ – jau dabar puikiai vertinamas naujausias Giedrės albumas, sulaukęs pačių geriausių atsiliepimų. Jo klausantis neapleidžia jausmas, tarytum tokios dainos kaip „Išdalinau“, „Tą naktį grojo Tomas Boo“, „Pražuvo pražuvo“, „Trečia para“, „Užsikloję dangaus skliautais“ visada buvo turtingame autorės dainų bagaže, nes be jų Giedrės pasirodymai nebeįsivaizduojami.
Renginio trukmė: ~1 val. 20 min.

Koncertas „Tebūnie šviesa"
2024-10-31 19:00 (Europe/Helsinki) | Šiaulių šv. Mergelės Marijos Nekaltojo prasidėjimo bažnyčia
Jau nuo 2007 metų choras „Polifonija” kviečia klausytojus į ypatingą Vėlinių ir Advento koncertų ciklą „Tebūnie šviesa”. Šiemet šis projektas ne tik tęsiasi, bet ir auga bei plečiasi, suteikdamas naujų muzikinių potyrių – greta vyksta tarptautiniai meistriškumo kursai chorų dirigentams, kurių vadovas – garsus dirigentas iš Vokietijos Jan Schumacher. Šių kursų finalas vainikuojamas išskirtiniu koncertu, kuris vyks spalio 31 d. 19 val., Vėlinių išvakarėse, Šiaulių Švč. Mergelės Marijos Nekaltojo prasidėjimo bažnyčioje.
Šis vakaras, aidint bažnyčios akustikai, taps tikru muzikiniu apmąstymu apie gyvybės ir šviesos prasmes. Klausytojai turės galimybę pasinerti į gilią ir jautrią XX a. vokiečių bei XXI a. lietuvių kompozitorių muziką, kupiną rudens rimties, bet kartu spindinčią viltimi ir šviesa. Šios kūrybos harmonijos puikiai atspindi Vėlinių laikotarpio nuotaiką – tą ypatingą ramybės ir susikaupimo jausmą, kuris mus lydi per šį metų laiką.
Koncertui diriguos net devyni meistriškumo kursų dalyviai, talentingi dirigentai iš Lietuvos, Portugalijos, Vokietijos, Baltarusijos bei Kamerūno, tad klausytojai galės mėgautis ne tik aukštos kokybės valstybinio choro „Polifonija”, šiemet švenčiančio 50-ies metų jubiliejų, atlikimu, bet ir muzikos interpretacijomis, atspindinčiomis tarptautinę chorvedžių patirtį. Renginyje patirsite muzikos galią, kuri sujungia kultūras ir suteikia šviesos rudens sutemoms. Nepraleiskite progos pasinerti į šį ypatingą koncertą ir kartu pajusti šviesos jėgą muzikoje.
Spalio 31 d. 19 val. Šiaulių Švč. Mergelės Marijos Nekaltojo prasidėjimo bažnyčiojeTEBŪNIE ŠVIESATarptautinių meistriškumo kursų chorų dirigentams finalinis koncertas
Šiaulių valstybinis kamerinis choras „Polifonija”(meno vadovas ir vyr. dirigentas Linas Balandis)Diriguoja meistriškumo kursų dalyviai:Klaudija Aleksandravičiūtė,Augustė Andrijauskaitė,Gintarė Barisaitė-Mitkuvienė,Neringa Sidaugaitė,Gabrielius Gaidamavičius,Alberto Araújo (Portugalija),Burkard Euring (Vokietija),Ekaterina Madatova (Baltarusija) irGaetan Nasato Tagne’ (Kamerūnas).Kursų vadovas Jan Schumacher (Vokietija)
Koncertas nemokamas
Organizatorius – Koncertinė įstaiga „Polifonija”Partneriai – Šiaulių Švč. Mergelės Marijos Nekaltojo prasidėjimo parapija ir Lietuvos chorų sąjungaProjektą finansuoja Lietuvos Respublikos kultūros ministerija ir Šiaulių miesto savivaldybė
Antrasis koncertų ciklo „Tebūnie šviesa” koncertas vyks gruodžio 5 d. 19 val. Šiaulių Švč. Mergelės Marijos Nekaltojo prasidėjimo bažnyčioje.Giedos choras „Polifonija”Vargonais gros Andrius BartulisDirigentas – Dariusz Zimnick (Lenkija)Programoje – Gabriel Faure’s RequiemKoncertas nemokamas
Daugiau informacijos www.polifonija.lt

Ingos Jankauskaitės koncertas
2024-11-04 18:00 (Europe/Helsinki) | Šiaulių kultūros centro Didžioji koncertų salė (Aušros al. 31)
Lapkričio 4 d. 18 val. Šiaulių kultūros centre vyks Ingos Jankauskaitės koncertas.
„Labas! Aš, Inga Jankauskaitė, kviečiu tave į savo rudeninio turo koncertą Šiaulių kultūros centre. Tikros dainos, gyvas garsas ir gydanti bendravimo galia! Pasiautėkim apie rimtus dalykus! Myliu, bučiuoju, lauk, atvažiuoju!“, – į koncertą kviečia Inga Jankauskaitė.
Renginio trukmė: 1 val. 30 min.

Aurimas Valujavičius „Kelionių vakaras“
2024-11-05 18:00 (Europe/Helsinki) | Šiaulių kultūros centro Didžioji koncertų salė (Aušros al. 31)
Lapkričio 5 d. 18 val. Šiaulių kultūros centre laukia vienintelė galimybė susitikti su pozityviausiu ir bene populiariausiu šių dienų Lietuvos žmogumi – keliautoju Aurimu Valujavičiumi.
Vakaro metu išgirsite viską, kas buvo nuslėpta nuo televizijos ir „Youtube“ žiūrovų apie kelionę per Atlantą, Naująją Zelandiją, Dunojų ir visą pasaulį. Pamatysite išskirtinius vaizdus iš Aurimo kelionių, išgirsite slapčiausias istorijas ir tai, kas įkvepia Aurimą bei veda į priekį!
Lauksime visų, norinčių pasisemti geros energijos, gerų patirčių ir tiesiog gerai praleisti rudens vakarą!
Renginio trukmė: ~1 val. 30 min.

Grupės „El Fuego“ koncertas
2024-11-06 18:00 (Europe/Helsinki) | Šiaulių kultūros centro Didžioji koncertų salė (Aušros al. 31)
Analogo Lietuvoje neturinti, daugiau nei 15 metų aktyviai koncertuojanti trijų klasikinių vyriškų balsų grupė „El Fuego“ lapkričio 6 d. 18 val. atvyksta į Šiaulių kultūros centrą.
Su didžiuliu energijos užtaisu šie trys jauni dainininkai (Paulius Bagdanavičius, Edgaras Davidovičius ir Rokas Spalinskas) kviečia visus į koncertą, kurio programa, lyg gerai išlaikyto itališko vyno taurė, kupina brandaus aromato, spalvų ir emocijų – palies kiekvieno širdį ir nepaliks abejingų.
Koncerte skambės gražiausios, klausytojų mėgstamiausios grupės dainos ir tos, kurias šiame susitikime bus proga išgirsti pirmą kartą! Tad visus norinčius praleisti įsimintiną vakarą kviečiame į susitikimą koncerte.
Renginio trukmė: ~1 val. 20 min.

Vyrų striptizo čempionatas – EROTIC show MEN 2024!
2024-11-07 19:00 (Europe/Helsinki) | Koncertų salė „Saulė”
LIETUVOJE VYKS JAU 11-asis ORGANIZUOTAS EROTIKOS SPROGIMAS
Į Lietuvą sugrįžta vyrų striptizo čempionatas – EROTIC show MEN 2024!
Geriausi Europos erotinio šokio atstovai, atletiškiausi jų kūnai ir iš proto vedantys šokiai!
Tikras aistros pliūpsnis net keturiuose Lietuvos miestuose! Išrinkime šių metų geriausius!
Tu privalai tai pamatyti!
Nugalėtojai bus renkami ne tik duetų, bet ir solo šokių pasirodymų kategorijoje.
Dvigubai daugiau geidulingos energijos Jūsų akims!
Svečių teisėmis savo specialią programą atliks 2021 metų pasaulio čempionato laimėtojai.
Šios jėgos sustabdyti neįmanoma!
Renginio trukmė: 3 val.
Pertraukos: 1
Amžiaus cenzas: N18

Telšių r. Žemaitės dramos teatro spektaklis „Vėina kėima pablūdėmā“
2024-11-09 17:00 (Europe/Helsinki) | Šiaulių kultūros centro Didžioji koncertų salė (Aušros al. 31)
Lapkričio 9 d. 17 val. Šiaulių kultūros centro Didžiojoje koncertų salėje bus rodomas Telšių rajono savivaldybės Žemaitės dramos teatro spektaklis „Vėina kėima pablūdėmā“ pagal Žemaitės ir G. Petkevičaitės-Bitės pjesę „Velnias spąstuose“. Šis spektaklis – tai XV Lietuvos mėgėjų teatrų festivalio „Pulsas“ programos dalis.
Spektaklis sukurtas pagal J. Beniuševičiūtės-Žymantienės (Žemaitės) ir G. Petkevičaitės–Bitės pjesę „Velnias spąstuose“. Ši pjesė ir M. Palionio vieno veiksmo komedija „Žilė galvon velnias uodegon“ – tai pirmieji spektakliai, kurie viešai suvaidinti Telšiuose, 1907-ųjų rugpjūčio antrąją, tuščiose kareivinėse ant Masčio ežero pakrantės po Parcinkulės atlaidų.
Spektaklio veiksmas vyksta valstiečio kieme, kuris iš pažiūros gali pasirodyti įprastas, tačiau jame vis nutinka keisti atsitikimai – pablūdimai, kuriuos lemia prietaringas veikėjų požiūris į keistus nutikimus. Tačiau, ne visi personažai prietaringi, kai kurie tik naudojasi perdėtu prietaringumu. Be kasdienių darbų, meilės užuominų, įtarumo ir nesumeluotų emocijų atsiranda ir detektyvo elementų, kurie plėtojami viso spektaklio metu.
Spektaklis vaidinamas žemaičių tarme.
Žanras – komedija
Režisierius Donatas Žilinskas
Dailininkė Giedrė Slavinskienė
Trukmė: ~60 min.
Teatras Telšiuose jau turi šimto metų tradicijas. 1907-ųjų metų Parcinkulės atlaidai Telšiuose sutapo su teatro gimimu. Telšių Žemaitės dramos teatras – vienas seniausių Lietuvoje. Anksčiau teatre dirbdavo vienas režisierius, kartais jo iš viso nebūdavo. Dabar teatras turi tris režisierius. Šiuo metu teatre kuriami klasikiniai, komedijos, poezijos žanro, nacionalinės dramaturgijos, šokio krypties pastatymai, kasmet organizuojami tarptautiniai festivaliai.

Šokio spektaklis LAIMĖS ŽODYNAS
2024-11-09 18:00 (Europe/Helsinki) | Šiaulių dramos teatras
Vienos dalies šokio spektaklis

Režisierė-choreografė – Agnija Šeiko
Choreografė – Dovilė Binkauskaitė
Choreografės asistentė – Inga Kuznecova
Dramaturgė – Sondra Simana
Scenografė – Sigita Šimkūnaitė
Kostiumų dailininkė – Sandra Straukaitė
Kompozitorius – Mantvydas Leonas Pranulis
Šviesų dailininkas – Andrius Stasiulis

Kas yra laimė? Atostogos, bučinys, dėkojimas, gyvenimas, išsipildymas, jausmai, kelionės, laisvė, mylėtis, nebijoti, pašnekesys, ramybė, suknelė, šokis, taika, vaikai, žinojimas, kad laimė egzistuoja…
„Laimės žodynas“ gimė iš daugybės atsakymų į , rodos, tokį paprastą, bet kartu ir nelengvą klausimą, kas yra laimė. Patys spektaklio kūrėjai teigia, kad laimė jiems buvo galimybė paklausti žmonių, kas yra laimė ir sulaukti atsakymų – netikėtų, atvirų, romantiškų, o kartais ir labai kasdieninių laimės apibrėžimų. Tad spektaklis „Laimės žodynas“, kaip ir visi žodynai, sudarytas iš žodžių. Jie surikiuoti tvarkinga eilute. Juk kiekviena raidė yra disciplinuota žaidėja. Tik ar mūsų laimės pojūčiai, nuotaikos ir būsenos lengvai pasiduoda tvarkos įsakymui? Ar mes galime savyje surasti mygtuką, kurį paspaudus, išgyventume laimės antplūdį? O gal žmogaus laimė yra miražas, siekiamybė, troškimas? Gal laimė yra tai, ko kiekvieną valandą ar net minutę staiga, tarsi ištikti stabo, pasigendame. Tai tarsi nuolatinis kasdienis plyšis, trūkumas, stoka. O gal tikroji laimė yra tiesiog galvojimas, svajojimas, ėjimas į laimę?
„Laimės žodynas“ neišmokys, kaip tapti laimingu, bet šokio ir judesio būdu jis atskleis laimės prigimčių sūkurį, kurio pagauti mes priartėsime prie kiekvieno žmogaus vidinėje realybėje egzistuojančios visatos.
Spektaklio kūrėjus įkvėpė vienas įdomus ir jiems netikėtas aktoriaus Sauliaus Eduardo Pauliukonio biografijos faktas – jaunystėje Saulius šoko legendinio mimo Modrio Tenisono trupėje. Šiandien aktorius scenoje vėl išgyvena panašų santykį su kūno erdve. Sauliaus linija spektaklio dramaturgijoje užima svarbią vietą, tačiau kiekvieno iš šešiolikos spektaklyje dalyvaujančių aktorių vaidmuo yra savaip ypatingas.
„Laimės žodyną“ kūrė patyrusi garsių Lietuvos menininkų komanda – „Auksinių scenos kryžių“ laureatai choreografė Agnija Šeiko, scenografė Sigita Šimkūnaitė, kostiumų dailininkė Sandra Straukaitė, kompozitorius Mantvydas Leonas Pranulis. Dramaturgė Sondra Simana ir šviesų dailininkas Andrius Stasiulis jau keletą metų sėkmingai bendradarbiauja su „Šeiko šokio teatru“.

Agnija Šeiko: Mane domina saviarcheologija, procesai ir žmogaus kelionė – laike, savo istorijoje, jausmuose ir būsenose. Judesys ir kūnas atrakina netikėtas duris arba, kalbant archeologijos terminais, atkasa niekada neįsivaizduotus ten esančius sluoksnius. Laimė dažniausiai klaidina, todėl laimės sąvokos ir reikšmės tyrinėjimas yra tai, kas mane labiausiai domino šiame kūrybos procese.

Numatoma premjera 2023 m. lapkričio 24 d.

Vilniaus tango teatro šou „DECATANGO“
2024-11-09 18:00 (Europe/Helsinki) | Koncertų salė „Saulė”
Kad ir ką besakytumėte, bet išgirdę žodį „tango“ visi suklūstame, lyg išgirsto žodžio vibracija mums tolimu aidu primintų kažką iš mūsų pačių praeities, arba tai, ką jau buvome bepradedą užmiršti ir tada nebyliai mintyse dar kelissyk, liežuvio pagrindą spausdami prie gomurio taip paryškindami raidę „n“ pakartojame tą paslaptingą žodį – tango… Taip, šitas šokis kupinas paslapčių ir mums primena pačius save.
„Decatango“ – tai mūsų dešimtmetis. Jis visoks: įvairiaspalvis, aistringas, ugningas, romantiškas, liūdnas, nostalgiškas, bet visada tikras ir labai nuoširdus. Nes nenuoširdaus tango tiesiog… nebūna.
„Decatango“ išskirtinis renginys. Svarbus ne tik mums – teatro kūrėjams, bet ir visai Lietuvos kultūros bendruomenei ir jo gerbėjams, išsibarsčiusiems po visą Lietuvą. Tad ir šį kartą pristatyti dešimtmečio tango su maestro Vilhelmo Čepinskio vadovaujamu styginių kvintetu mums – didelė garbė, malonumas ir džiaugsmas. Muzikantai bendradarbiauja su įvairiais Lietuvos ir užsienio meno kūrėjais, Lietuvos chorais, lietuvių ir užsienio iškiliais solistais: vokalistais – G. Skėryte, A. Krikščiūnaite, E. Kaniava, A. Janutu, L. Gubaidulina, R. Vaicekauskaite, V. Miškūnaite, perkusininku P. Giunteriu, arfininke J. Daunyte ir kt. Glaudūs ryšiai juos sieja ir su Vokietijos menininkais: pasaulinio masto violončelininku D. Geringu, pianiste I. Gabbe, pianistu ir dirigentu L. Dorfmanu. Muzikantai pasirodo ir kartu su Šiaulių bigbendu, tuo būdu sudarydami vienintelį Lietuvoje simfodžiazo orkestrą!
Per dešimt profesionalios veiklos metų Vilniaus tango teatras rado vietą Lietuvos kultūrinėje terpėje, pelnė pripažinimą ir tapo reikšmingu kultūriniu reiškiniu.
Ir tik nedaugelis žino, kad argentinietiškas tango, pasaulio kultūros paveldo dalis, į Lietuvą galėjo ateiti tik kartu su mūsų šalies laisve. Nuo šiol tango jau turi savo praeitį ir čia: nuo pirmųjų nedrąsių žingsnių iki įvairiuose Lietuvos miestuose susikūrusių tango bendruomenių ir šokėjų, atstovaujančių ir garsinančių Lietuvą pasauliniuose tango čempionatuose.

Mes, Vilniaus tango teatras, švęsdami savo veiklos dešimtmetį norime padėkoti visiems, kurie prisidėjo prie mūsų sėkmės.
„Decatango“ yra ne tik šventinis renginys, tai jau – visų mūsų istorija.

Dalyvauja: Europos tango čempionai Rūta Keller ir Alexis Gonzalez, Veronica Luna, Emmanuel Riquelme, Patricija Luščynska, Eglė Kasteckaitė, Šiaulių styginių kvintetas ir jo meno vadovas, dirigentas – smuikininkas, maestro Vilhelmas Čepinskis.
Choreografai: Sigitas Repšys ir Alexis Gonzalez.
Šviesa ir garsas: „Modis Events“ (MB „Modžio renginiai“).

Renginio trukmė: 2 val.
Pertrauka: yra
Nemokamai: vaikai nėra įleidžiami. N-14
Nuolaidos: netaikomos

Komedija „Psichai“
2024-11-12 18:00 (Europe/Moscow) | Šiaulių kultūros centro Didžioji koncertų salė (Aušros al. 31)
Lapkričio 12 d. 18 val. Šiaulių kultūros centro Didžiojoje koncertų salėje bus rodomas „Domino“ teatro spektaklis „Psichai“.
Garsaus psichoterapeuto priimamajame – 6 pacientai. Iš pažiūros sveiki, bet elgiasi keistokai. Frederikas, pagyvenęs ir inteligentiškas vyras, nuolat nevalingai keikiasi. Taksistas Žanas viską skaičiuoja ir kaupia. Laborantė Blanka perdėtai saugosi mikrobų. Dievobaimingoji Marija paniškai bijo ką nors užmiršti. Lora viską kartoja bent du kartus. Jaunasis Pjeras tiesiog vengia tiesių linijų.
Visi atėję tuo pačiu metu, jie niekaip nesupranta, kas sumaišė jų priėmimo laikus, tad kantriai susėda laukti gydytojo. Tačiau šis begėdiškai vėluoja, pacientai nerimsta, pradeda kalbėtis, pasakotis apie savo fobijas ir sindromus, juos net demonstruoti! Įtampa priimamajame auga, o improvizuota grupinė terapija įgauna rimtą pagreitį… Kada gi pasirodys tas gydytojas?!
Renginio trukmė: ~2 val.

Koncertas „PASAULIO SPALVOS“
2024-11-13 18:00 (Europe/Helsinki) | Koncertų salė „Saulė”
Dviejų dalių koncertinėje programoje mėgausitės Francis Poulenc, Andrew Lloyd Webber, Astor Piazzolla, Antonio Lucio Vivaldi bei Felix Mendelssohn žinomiausiais kūriniais.
Dalyvauja:
ASTA KRIKŠČIŪNAITĖ (sopranas),
ADRIJANA BALSYTĖ (sopranas),
OVIDIJUS ASTRAUSKAS (kontratenoras),
JUOZAS JANUŽAS (tenoras),
VIKTORIJA ČEPINSKIENĖ (smuikas),
ŠIAULIŲ VALSTYBINIS KAMERINIS CHORAS „POLIFONIJA“ (meno vadovas ir vyr. dirigentas – Linas Balandis),
ŠIAULIŲ PUČIAMŲJŲ ORKESTRAS (meno vadovas ir dirigentas – Sigitas Vaičiulionis, dirigentas – Gediminas Brūzga ).

Muzikinis vakaras suteiks galimybę klausytojams apsilankyti net keturiose pasaulio šalyse – Prancūzijoje, Argentinoje, Italijoje ir Vokietijoje bei išgirti žymiausių tų šalių kompozitorių kūrinius.
Pirmą kartą Lietuvoje skambės prancūzų kompozitoriaus Franciso Poulenco „Prancūziška siuita“, atliekama kamerinės pučiamųjų instrumentų grupės ir klavesino. Joje autorius atskleidžia Prancūzijos regionų ypatumus, pateikdamas būdingiausią kiekvieno iš šių regionų šokį.
Argentinos savitumą ir grožį koncerte perteiks taip pat pirmą kartą viešai atliekami kompozitoriaus Jaroslavo Cechanovičiaus aranžuoti kūriniai: Endriu Loido Vėberio daina apie žymiausią ir gražiausią Argentinos diktatoriaus žmoną Evą Peron; Astoro Piacolos daina „Aš esu Marija“, „Žiema“ iš ciklo orkestrui „Keturi metų laikai Buenos Airėse“ ir žymiausias jo sukurtas tango smuikui ir orkestrui „Libertango“. Šiaulių pučiamųjų orkestrui scenoje talkins puiki smuiko virtuozė Viktorija Čepinskienė ir sopranas Adrijana Balsytė.
Antroje koncerto dalyje orkestras atliks italų ir vokiečių kompozitorių šedevrus drauge su šiemet 50-metį mininčiu Šiaulių valstybiniu kameriniu choru „Polifonija“. Simboliška, kad šiame koncerte chorui diriguos jo įkūrėjas maestro Sigitas Vaičiulionis. Vakaro metu naujomis pučiamųjų instrumentų spalvomis suspindės žymiausio baroko epochos italų kompozitoriaus Antonio Vivaldi „Gloria“. Kartu su „Polifonija“ šį kūrinį dainuos kontratenoras Ovidijus Astrauskas, tenoras Juozas Janužas ir sopranas Adrijana Balsytė. Vokiečių kompozitoriaus romantiko Felikso Mendelsono psalmę „Išgirsk mano maldą“ drauge su orkestru ir „Polifonija“ atliks Nacionalinės premijos laureatė, operos solistė Asta Krikščiūnaitė. Beje, savo kūrybinį kelią ji pradėjo būtent Šiauliuose, prieš 40 metų padainavusi drauge su „Polifonija“ G.F. Hendelio kantatą „Acis ir Galatėja“.

Renginio vedėja – Raimonda Sližienė.

Renginio trukmė ~ 2 val.
Pertrauka 1
Nuolaidos: 50 % studentams, senjorams, moksleiviams, neįgaliesiems.

Istorinė absurdo komedija „1410. Valanda prieš mūšį“
2024-11-14 18:00 (Europe/Helsinki) | Šiaulių kultūros centro Didžioji koncertų salė (Aušros al. 31)
Ėjo tūkstantis keturi šimtai dešimtieji Kristaus metai. Liepos penkioliktąją, antradienį, penkiasdešimt tūkstančių nesipraususių vyrų išsirikiavo lemiamam mūšiui prie Griunfeldo kaimelio.

Visi… beveik visi… Ta prasme, VISI! Išskyrus du.

Tie du, likus valandai iki susirėmimo, vienodai stipriai suprato, kad nenori eiti į anas negailestingas kautynes, šiandien mums geriau žinomas „Žalgirio“ mūšio vardu.

Vienas jų – Skomantas – tikras užsispyręs žemaitis, užaugintas motinos meškos. Visą gyvenimą praleidęs miškuose ir pelkėse.

Kitas, pagal paskutinę madą šaukiamas Justeniu, gyvena Vilniuje (kartą buvo išvykęs į Prahą). Tėvas dirbo valdišką darbą pas Kęstutį, motina – lenkė.

Pažvelgęs į abu, rastum daugiau skirtumų nei panašumo.

Bet… per tą paskutinę emocijų kupiną valandą įvyks tektoninis šių asmenybių pasaulėžiūros lūžis. Trumpalaikis, bet visiškas lietuvių genetinio kodo susivienijimas.

Paskutinės valandos iki „Žalgirio“ mūšio atkūrimas su geriausiais Lietuvos komikais – istorinė absurdo komedija „1410. Valanda prieš mūšį“.

Režisierius – Antanas Obcarskas
Dailininkas – Vitalis Čepkauskas

Skomantas – Mantas Stonkus
Justenis – Justinas Jankevičius
Ūdrys – Vanilla Killa B

Renginio trukmė: ~1 val. 20 min.

Dedikacija Leonard‘ui Cohen‘ui – muzikinė-poetinė programa DAINOS BOKŠTAS
2024-11-14 19:00 (Europe/Helsinki) | Koncertų salė „Saulė”
Pirmą kartą Lietuvoje: dedikacija Leonard‘ui Cohen‘ui – muzikinė-poetinė programa DAINOS BOKŠTAS
„I‘m just paying my rent every day
in the Tower of Song“
Garsiam litvakui, dainininkui, dainų autoriui, poetui ir novelistui Leonard‘ui Cohen‘ui 2024 m. būtų sukakę 90 metų. Pagerbiant dainiaus atminimą žinomi Lietuvos dainininkai ir aktoriai jungiasi į muzikinį-poetinį projektą „Dainos bokštas“, kurį inicijuoja geros muzikos ekspertai „Bardai LT“. Keturi koncertai keturiuose Lietuvos miestuose – Vilniuje, Kaune, Šiauliuose ir Palangoje – numatyti šių metų lapkričio mėnesį.
Kruopščiai atrinktos L. Cohen dainos (dalis jų išverstos į lietuvių kalbą) suskambės Vlado Bagdono, Česlovo Gabalio, Linos Rastokaitės, Ramintos Naujanytės – Bjelles, Mariaus Jampolskio ir Andriaus Bialobžeskio balsais. Vytauto Lukočiaus surinkta ritmo grupė įneš gyvo, sodraus ir jausmingo skambesio, o režisierius Alvydas Šlepikas suteiks reginiui teatrališkumo ir leis labiau pažinti žinomo kūrėjo asmenybę.
Leonard‘o Cohen‘o, gimusio Kanadoje, šaknys – lietuviškos, abu jo seneliai gimė Lietuvoje. Pats L. Cohen‘as taip ir nespėjo apsilankyti Lietuvoje, tačiau Vilnius (vienintelis miestas Europoje) gali didžiuotis turėdamas šio legendinio dainų mago skulptūrą, kurią pradėjo kurti kitas didis menininkas, skulptorius Romualdas Kvintas, o po jo mirties pabaigė jo mokinys Martynas Gaubas.
Legendinis bardas laikomas vienu ryškiausių ir didžiausią įtaką XX a. antrosios pusės muzikai padaręs kūrėjas. Už gyvenimo nuopelnus 2010 m. jis pelnė prestižinį „Grammy“ apdovanojimą. Cohen‘o dainos ir poezija padarė didelę įtaką daugeliui dainų autorių ir muzikantų. Dainos dažnai emociškai intensyviai pakrautos, jausmingos, kupinos aistros, ryškių vaizdinių, apdainuojamos temos: religija, vienatvė, seksualumas, sudėtingi žmonių santykiai, mirtis.
Visi neabejingi Leonard‘o Cohen‘o kūrybai kviečiami tapti šio neeilinio reginio liudininkais ir prisiliesti prie legendinio dainų mago asmenybės.

Renginio trukmė ~ 2 val.

Thomas Anders from Modern Talking I Jason Donavan I Lian Ross
2024-11-14 19:30 (Europe/Helsinki) | Šiaulių arena
Lapkričio 14 d. – Šiaulių arenoje pirmą kartą Lietuvoje koncertuos ne tik Europą sužavėjęs australas Jason Donovan, Vokietijos žvaigždė Lian Ross ir legendinis Thomas Anders iš vienos sėkmingiausių grupių pop muzikos istorijoje „Modern Talking“!

Po serialo „Kaimynai“ – karjera Londone

Po ilgų derybų pirmą kartą į Lietuvą atvyksta koncertuoti vien tik D.Britanijoje daugiau nei tris milijonus savo albumų pardavęs išskirtinio balso savininkas iš Australijos – Jason Sean Donovan!
Keturi Jason singlai, vienas jų „Especially For You“ įrašytas su viena didžiausių Australijos žvaigždžių Kylie Minoque, ilgai laikėsi pirmose D.Britanijos topų vietose.
1968 metų birželio 1 dieną gimusio muzikanto albumas „Ten Good Reasons“ parduotas daugiau nei pusantro milijonų tiražu, o pastaruosius metus Jason sėkmingai tęsia savo karjerą D.Britanijos scenoje kaip miuziklų vokalistas, o visame pasaulyje – ir kaip dainininkas bei aktorius.
Tam įtakojo ir Melburne gimusio Jason tėvas Terence Donovan, kuris po dainininko karjeros buvo garsus Australijos aktorius, atlikęs vaidmenis populiariame seriale apie policininkus „Padalinys 4”(„Division 4“), taip pat muilo operoje „Kaimynai“ („Neighbours“), kur dar ir dabar viename pagrindinių vaidmenų filmuojasi pusseserė Stephanie McIntosh.
„De La Salle“ koledžą baigęs Jason pradžioje taip pat išgarsėjęs serialu „Kaimynai“. Išėjęs iš serialo 1989 metais Jason persikelia į Europą, į Londoną, kur dirba aktoriumi bei dainininku. Tiesa, aktorystė bei daugiau nei dvidešimt vaidmenų šlovės jam neatnešė, vienok „Kaimynai“ jam padėjo susidraugauti su ten pat vaidinusia ir Kylie Minoque, kur garso įrašų firmai PWL jie dviese įrašo dainą „Stock, Aitken&Waterman.
Po to Jason įrašo kelis singlus, skirtus paaugliams ir driokstelėja su Kylie Minoque daina „Especially for You“, kuri D.Britanijoje užkopia į pirmąją, o Australijoje – antrąją vietą. Jie kartu puikuojasi singlo viršelyje, kurį laiką susitikinėja kaip pora, o išėjus albumui „Ten Good Reasons“, dainai „Too many Broken Hearts“ bei „Sealed with a Kiss“ perdirbiniui, Jason Donovan tampa pop žvaigžde.
15 jo dainų patenka į D.Britanijos topų viršūnes, bet trečias studijinis albumas „All Around The World“ gimtinėje dienos šviesos neišvydo.
Vienok jo daina „Any Dream Will Do“, atliekama miuzikle „Joseph and the Amazing Technicolor Dreamcoat“, patenka į D.Britanijos tipų olimpo pagrindinį sostą, jis nusifilmuoja meniniuose filmuose.

Paaukojo 200 tūkstančių svarų

Jo karjera smarkiai sušlubavo dėl problemos su narkotikais, nors 1999 metais Jason prisipažino, kad dar šiek tiek rūko marihuaną ir vartoja kokainą.
Tačiau dėka trijų vaikų ir žmonos Angela Malloch, su kuria kartu nuo 1997 metų, jis susitvarkė su sunkumais, nusifilmavo Australijoje populiariame intelektualiame ABC seriale „MDA (Medical Defence Australia), aktyviai dalyvauja muzikiniuose projektuose, miuzikle „Chitty Chitty Bang Bang“ pagal Ian Lancaster Fleming knygą vaikams „London Palladium“ scenoje, dalyvauja koncertuose, vėl – miuzikle-operoje „Sweeney Todd“, o pasibaigus gastrolėms grįžo į Melburną, kur atliko vieną pagrindinių vaidmenų australietiškoje Londono dramoje „Festen“.
Pastaruoju metu jis „pardavė“ savo balsą įgarsinti žaidimą „Buzz!“ žaidimų konsolėje „Playstation“, vėl dalyvauja miuzikle – šįkart „Priscila – dykumos karalienė“ („Priscilla Queen of Desert“), kuris itin sėkmingai vyksta „Palace“ teatre.
Pirmą kartą į Lietuvą atvykstantis nuostabiu balsu apdovanotas Jason atsakingai renkasi projektus, populiariame televizijos šou „I‘m A Celebrity, Get Me Out Of Here!“ patenka į finalinį trejetą, o už mokamą balsavimą telefonu laimėtus apie 200 tūkstančių svarų paaukojo Oksfordo vaikų ligoninei.

„Fun Factory“ narė su daug slapyvardžių

Šiuo metu Ispanijos saloje Maljorkoje gyvenanti dainininkė bei kompozitorė vokietė Josephine Hiebel, pasaulyje žinoma sceniniu slapyvardžiu Lian Ross, buvo populiarios grupės „Fun Factory“ narė.
Jos muzikinė karjera prasidėjo susipažinus su ispanų muzikos vadybininku, garso inžinieriumi Luiz Rodriguez Salazar ir vėliau jos gyvenimo vyru, žinomo bendradarbiaujant su grupe „Modern Talking“.
Pradžioje po slapyvardžiu Josy ji įrašė du pirmuosius singlus „Do The Rock“ ir „I Know“, po to „Mama Say“, „Magic“.
1985 metų Josephine tampa Lian Ross ir išleidžia singlus „Fantasy“ ir „Say You‘ll Never“, o po slapyvardžiu „Creative Connection“ – „Call My name“, „Scratch My Name“ ir „Modern Talkin“ grupės superhito „You‘re My Heart, You‘re My Soul“ perdirbinį.
Sekančiais metais ji išleidžia dar vieną hitą – „It‘s Up To You“, kuris su „Fantasy“ daugybę mėnesių laikėsi Vokietijos hit paradų ir šokių aikštelių viršūnėse, netrukus singlą „Nevereding Love“, jau kaip „Creative Connection“ – „Don‘t Yuo Go Away“, vėl kaip Lian Ross – „Say Say Say“, kelis perdirbinius.
Jos dainos tapo ir kelių filmų garso takeliais, Lian leidžia dainas po slapyvardžiais Dana Harris (fankas, soul muzika), Divina (hausas, regis) ar Tears n’Joy (šokių muzika).
1991-1993 metais ji išleidžia dar ne vieną sėkmingą perdirbinį („Gimme Gimme Gimme“, „Rhythm is a Dancer“, „All That She Wants“), po dar kelių hitų pasineria į dainų tekstų rašymą, bendradarbiauja su kitais atlikėjais ir kaip „Tears n‘Joy“ įrašo albumą „Enjoy“.
Pervažiavusi gyventi į Ispaniją, kur jos vyras įkūrė „Studio 33“, ji dalyvauja įvairiuose projektuose, koncertuoja su „Fun Factory“ ir išleidžia du albumus – „Next Generation“ ir „ABC of Music“. 2003 metais dar viename albume „Are You Ready“ juntamas ir ispaniškas prieskonis.
Vėliau dalyvauja įvairiuose projektuose, taip pat su įvairiais atlikėjais, festivalyje kartu su Gazebo bei Eddy Wata kaip Lian Ross, primena save dainomis „Say You‘ll Never“ ir „Scratch My Name“, išleidžia kelis rinkinius, 2013 metais pirmąjį oficialų albumą „I Got The Beat“, 2016 m. antrąjį – „And The Beat Goes On“, o prieš trejus metus trečiąjį – 3L.

Jo daina karaliavo net 81 šalyje

1979 metais Liuksemburgo radijo dainų konkursą laimėjęs Berndas Weidungas, visiems pasaulyje žinomas kaip Thomas Anders, netrukus įrašė savo singlą „Judy“ ir koncertinio turo metu susipažino su žaviąją CC Catch išgarsinusiu Dieteriu Bohlenu.
Su grupe „Modern Talking“ Thomas išleido galybę dainų, pasiekusių dešimčių pasaulio šalių topų penketukus, o superhitu tapęs „You‘re My Heart, You‘re my Soul“ topų viršūnėje tarp populiariausiųjų išsilaikė net pusmetį ir karaliavo net 81 šalyje!
1989 metais Thomas išleido pirmąjį solinį albumą „Different“ ir sėkmingai pradėjo solinę karjerą, bendradarbiauja su „T-Seven“ („Mr. President“ solistė), „No Angels“, Marta Sanchez, Isabel Varell, Glenn Madeiros, garsiais renginių organizatoriais bei vadybininkais Mike Paxman (dirbo su Nick kamen), Christian de Walden (Amanda Lear), Ralf Stemmann (Ricky Martin) ir daugeliu kitų.

Šlovė ir už Atlanto

Thomas Anders sėkmingai dirba Europoje, singlą jam dovanojo garsios grupės „Roxette“ duetas, pats rašo dainas. Vieną jų, „Dance In Heaven“ (Šokis Danguje), Thomas įrašė po pokalbio su garbaus amžiaus gerbėja Ethel, su kuria susipažino prieš kelerius metus. Pokalbio telefonu metu moteris jau sunkiai rinko žodžius, o Thomas supratęs, kad daugiau negirdės jos balso, parašė šią nuostabiai liūdną dainą.
1994 metais Amerikoje Thomas ispanų kalba išleido albumą „Barcos de Cristal“ skirtą Lotynų Amerikos rinkai, kuris Argentinoje pateko į hit paradų viršūnes. Netrukus pop muzikos legenda ispanų muzikos žvaigždei Martai Sanchez parašė pagrindinę dainą populiariam vietos serialui „Tal Vez“, kuri tapo hitu numeris vienas Meksikoje.
Thomas dirba ir „slėpdamasis“ po slapyvardžiais Chris Copperfield, Phantomass, į savo programas įtraukia džiazo numerius.
1998 metais dešimtmečiui vėl netikėtai atgimus „Modern Talking“, tuo pačiu Thomas dirba ir vienas, surengia įspūdingus koncertus JAV, taip pat milžinišką Europoje su grupe „Scorpions“, įrašo akustinį albumą su orkestru, praėjusių metų kovą išleidžia jau 17 savo studijinį albumą „Cosmic“, dalyvauja įvairiuose projektuose, populiariame muzikiniame TV šou „Kaukė“.

Visi gimę džiaugtis

Ir dabar visuose pasaulio kampeliuose „graibstomas“ dainininkas skaičiuojant grupės ir solo įrašus yra pardavęs daugiau nei 125 milijonus albumų kopijų, gavęs daugiau nei 420 platininių bei auksinių apdovanojimų!
Nepaisant milžiniškos sėkmės ir daugiau nei 40 metų patirties muzikiniame versle Thomas Anders visuomet išlieka savimi, jo gerbėjai visame pasaulyje žavisi žvaigždės tikrumu ir nuoširdumu, kuriuo jis spinduliuoja savo koncertuose.
„Nuolat patekdavau į dideles avarijas, tačiau visada likdavau sveikas, gimiau po laiminga žvaigžde, – prisipažino magišką muzikinę pasaką su Lian Ross bei Jason Donovan, lapkričio 14d. Šiauliuose į kurią bilietus jau parduoda „bilietai.lt“, su garsiausiais savo kūriniais atliksianti muzikinė legenda Thomas Anders. – Po kiekvieno incidento susimąstydavau apie gyvenimo prasmę ir supratau, kad reikia mylėti pasaulį, mėgautis esatimi, skleisti teigiamą energiją. Problemos? Mirsime ir jų neliks. Todėl neužsiciklinkimejose, nes mes visi gimę džiaugtis.”

Knygos „Stanislava. Slapta 100 vaikų mama“ pristatymas
2024-11-15 15:00 - 17:00 (Europe/Helsinki) | Venclauskių namai-muziejus
2024 m. lapkričio 15 d., penktadienį, 15 val. Venclauskių namuose-muziejuje (Vytauto g. 89, Šiauliai) vyks knygos „Stanislava. Slapta 100 vaikų mama“, skirtos Stanislavos Venclauskienės 150-osioms gimimo metinėms, pristatymas.

Dalyvaus knygos autorės: Danguolė Gervytė, Jūratė Tamošiūnaitė-Karašauskienė

„Mango“ koncertas
2024-11-15 18:00 (Europe/Helsinki) | Koncertų salė „Saulė”
Viena populiariausių visų laikų Lietuvos pop muzikos grupių „Mango“ kviečia į išskirtinį koncertų turą „Rudens spalvos“, kurio metu savo gerbėjams suteiks galimybę išgirsti atnaujintą grupės 25 metų veiklos jubiliejui skirtą koncertinę programą Šiauliuose, Ukmergėje, Vilniuje, Kaune ir Klaipėdoje.
Praėjusį rudenį grupė leidosi į didelio populiarumo sulaukusį 25 metų grupės veiklos jubiliejaus koncertinį turą, kurį vainikavo Joninių išvakarėse surengtas finalinis koncertas Palangoje.
Šiandien grupė dalinasi geromis naujienomis, jog atnaujintą programą galės pristatyti ir tiems, kurie neturėjo galimybių jos išgirsti didžiojo jubiliejinio turo metu. Koncertų ciklo „Rudens Spalvos“ metu grupė pirmą kartą su jubiliejine programa pasirodys Šiauliuose ir Ukmergėje. Taip pat atnaujinta jubiliejine programa turės progą pasimėgauti ir tie, kurie anksčiau neturėjo galimybės jos išgirsti Vilniuje, Kaune ir Klaipėdoje.
Kaip teigia, „Mango“ grupės narės Rima, Gabija ir Justina, koncertų ciklo „Rudens Spalvos“ metu gerbėjai išgirs žinomiausias grupės per 25 metus išleistas dainas bei specialiai atrinktus kūrinius simboliškai tinkančius naujojo koncertų turo koncepcijai.
„Mūsų dainose dažnai didelis dėmesys skiriamas metų laikams. „Pavasariniai žiedai“, „Ilgesio Ruduo“, „Liūdnos Kalėdos“ – tai tik keletas iš daugelio mūsų kūrinių, kurie perteikia skirtingų metų laikų nuotaikas. Todėl šiam turui šalia geriausių savo hitų atrinkome ir dainas, kurios tiktų būtent ramiajam Rudens ir Žiemos sezonui“, – teigė grupės narės.
Grupės „Mango“ „Rudens Spalvų” koncertinio turo pasirodymus galima bus išvysti lapkričio 7 d. Ukmergėje, lapkričio 15 d. Šiauliuose, lapkričio 16 d. Vilniuje, lapkričio 23 d. Kaune ir gruodžio 28 d. Klaipėdoje.

Matuizų suaugusiųjų mėgėjų teatro „Giraitė“ spektaklis „Trys Dzūkų gražuolės“
2024-11-15 18:00 (Europe/Helsinki) | Šiaulių kultūros centro Didžioji koncertų salė (Aušros al. 31)
Lapkričio 15 d. 18 val. Šiaulių kultūros centro Didžiojoje koncertų salėje bus rodomas Matuizų suaugusiųjų mėgėjų teatro „Giraitė“ spektaklis „Trys Dzūkų gražuolės“. Šis spektaklis – tai XV Lietuvos mėgėjų teatrų festivalio „Pulsas“ programos dalis.
Spektaklis „Trys dzūkų gražuolės“ pagal Žemaitės komediją „Trys mylimos“, persmelktas ugningu dzūkišku moterų temperamentu, kuriame skamba dzūkiška šnekta. Moterys vardan meilės pasiryžusios viskam. Gudrus užeivis dėl pinigų vilioja tris dzūkų moteris – našlę motulę ir jos dzvi dukteris. Užklydėlis nemyli anei vienos, viena mincis kuo daugiau išmonyc pinigų ir pabėgc su mylimu Barboruki in užsienį. Tema buvo, yra ir bus aktuali visais laikais, kai moterys pametusios galvas dėl vyrų meilės, praranda visas santaupas ir prikrečia visokių kvailysčių. Nuotaikingas spektaklis priverčia ne vieną nusijuokc ir susimąscyc, kokia gi toj galynga meilė…vardan kurios moterys pasiryžusios bet kokiai avantiūrai…
Žanras – komedija
Režisierė Irena Čeplikienė
Dailininkė Irena Čeplikienė
Muzika Irmanto Čepaičio ir Varėnos moksleivių roko grupės „Provokacija“ lietuvių liaudies dainų „Ne bet kokia aš mergelė buvau“ ir „Ant kalnelio, ant aukštojo“ aranžuotės
Trukmė 60 min.
Teatras „Giraitė“ – savitas, talentingas, kūrybingas, darbštus, turintis ypatingą humoro gyslelę, puoselėjantis dzūkiškas tradicijas. Todėl ne vienus metus džiugina Varėnos krašto ir Lietuvos žmones. 2014 m. teatras buvo pripažintas geriausiu mėgėjų meno kolektyvu ir gavo aukščiausią mėgėjų meno apdovanojimą Lietuvoje – „Aukso paukštę“. Dzūkišku temperamentu ir tarme išsiskiriantis Matuizų teatras – nuolatinis Dainų šventės dalyvis, didžiausios mėgėjų teatrų šventės-konkurso „Atspindžiai“ laureatas bei diplomantas, pelnęs daugybę įvertinimų, apdovanojimų, nominacijų šalies mastu.

Spektaklis „Migla“
2024-11-15 18:30 (Europe/Helsinki) | Šiaulių dramos teatras
Dviejų veiksmų drama
Trukmė: 2 val. 30 min. su pertrauka
Dramaturgas ir režisierius – Aleksandr Špilevoj
Scenografijos dailininkė – Bartė Liagaitė
Kostiumų dailininkė – Marija Petraitytė
Video menininkas – Dinas Marcinkevičius
Šviesų dailininkas – Vilius Vilutis
Kompozitorius – Paulius Trijonis
Vaidina:
Ema – Aistė Šeštokaitė
Adamas – Arnoldas Jalianiauskas
Katrina – Monika Šaltytė
Maja – Nijolė Mirončikaitė
Hadas – Sigitas Jakubauskas
Jis – Aidas Matutis
Ji – Gintarė Ramoškaitė–Jokubauskė
Ar įmanoma grįžti atgal į savo praeitį? Ar įmanoma apsisaugoti nuo praeities pasivijimo ir įsiveržimo į tavo kruopščiai kurtą idealią dabartį? Ar įmanoma praeičiai ir dabarčiai susidurti ir nesunaikinti vienai kitos? Bandymai ieškoti atsakymų į šiuos klausimus įkvėpė spektaklių „Bagadelnia“ ir „Pakeliui“ kūrėją A. Špilevojų pasinerti į „Miglą“, kurioje matyti pasaulį yra kur kas sunkiau, nei jį pajausti.
„Migla“ kviečia žiūrovus patyrinėti, kaip skirtingai gali būti suvokiami tie patys žmonės, jų žodžiai ir poelgiai. Spektaklis atskleidžia jaunos moters vardu Ema istoriją. Patyrusi gyvenimo smūgį ir didelį nusivylimą, Ema grįžta aplankyti savo vaikystės namų, kuriuose ji prisimena save laimingą ir tikinčią rytojumi. Bet čia jau kurį laiką gyvena jai nepažįstama šeima, kuri Emos, žinoma, visai nelaukia. Ema maloniai susipažįsta su jais ir atsiduria savo vaikystės kambaryje. Pagaliau nurimusi ir pasijutusi gerai, ji jau nebegali iš čia išeiti. Bet kaip pasilikti šiame saugiame praeities ir vaikystės pasaulyje amžiams? O kaip elgtis šeimai, kuri neturi jokio noro savo jaukiuose namuose apgyvendinti šią keistą, nenuspėjamą viešnią, įnešusią į jų pasaulį sąmyšį, šaltį ir vis augantį pavojaus jausmą?
A. Špilevoj: Mes nužudėme Dievą!, – daugiau kaip prieš šimtą metų paskelbė vokiečių filosofas F. Nietzsche. Tik panašu, kad mes iki pat šios dienos taip ir nesupratome, kaip mums toliau gyventi be Jo. Mes sąžiningai bandėme kurti visuotinas ideologijas, bet lageriai ir trėmimai privertė jomis pasibaisėti; bandėme ieškoti prasmės mokslo pažangoje, bet ją pelenais pavertė siaubingas atominės bombos sprogimas; bandėme užsukti smagią pirkimo ir vartojimo karuselę, bet atsipeikėjome pamatę, kad baigiame paskandinti plastiko sąvartyne savo planetą. Bet palaukit!, – pasakys kas nors, matantis žmonijos istoriją visai kitomis spalvomis. Gal viskas yra visai ne taip, kaip jūs bandote pavaizduoti? Gal visa tai tėra paskutinės Tikėjimo konvulsijos? Gal netrukus sukursime saugų, aiškų, racionalų pasaulį, kuriame nebeliks vietos tamsai, nevilčiai, nelygybei, neteisybei ir netgi mirčiai? Gal tikrai yra daugiau nei vienas, du, trys ar milijonas požiūrio taškų į tai, kaip atrodo mūsų pasaulis ir kaip jame atrodome mes?

AC/DC Tribute Show «Highway To Symphony» with Symphony Orchestra
2024-11-15 19:00 (Europe/Helsinki) | Šiaulių arena
Išgirsti legendinės AC/DC dainas gyvai koncerte yra daugelio roko gerbėjų svajonė! „Highway to Symphony“ – šou, įgyvendinantis svajones! Pirmas ir vienintelis koncertas su simfoniniu orkestru skirtas žinomai grupei AC/DC, dalyvaujant specialioms kviestinėms žvaigždėms: Jack Frost (geriausias Bono Scotto balsas) ir grupės „The Jack“. Tokio šou analogų tiesiog nėra!

Vieną vakarą aikštelėje susitiks dvi epochos! AC/DC ir simfoninis orkestras, klasika ir šiuolaikinė muzika. Stipri koncertų energija nepaliks abejingo nei vieno iš daugiatūkstantinės įvairaus amžiaus klausytojų minios.

Kultinis „aukštos įtampos“ rock’n’rollo laikotarpis, neatsiejamas nuo Bono Scotto asmenybės yra įkūnijamas oficialaus Bono balso – Jack Frost. Jack Frost – „The Jack“ tribute grupės vokalistas, AC/DC fanų klubų teigimu, geriausias Bono Scotto balsas pasaulyje!

Antrasis Australijos rokerių sėkmės laikotarpis susijęs su Brian Johnson, kurį šiame šou įkūnys kviestinis vokalistas Dodo „Brian“ Šimún.

„The Jack“ – AC/DC tribute-grupė ir simfoninis orkestras „Lords Of The Sound“, tai 2 valandos gyvai atliekamo aukštos įtampos Australijos rock’n’rollo.

Žiūrovų laukia sprogdinantis masinis šou: geriausi dviejų epochų Australijos rokerių hitai ir gitarų rifai, per kraštus besiveržianti energija, simfoninės integracijos ir sunkiojo roko interpretacijos, iš koto verčiantis garsas, maksimaliai artimas originalui! O svarbiausia – tai fantastiškos emocijos, skambant mėgstamoms AC/DC dainoms!

AC/DC roko grupės ir simfoninio orkestro sujungimas vyksta pirmą kartą! Unikalus šou, grynos Australijos roko energijos, dinamiško garso ir simfoninio orkestro harmonijos nauji atspalviai suteiks fantastiškas emocijas! Dvi AC/DC epochos vienoje programoje – „Highway to Symphony“.
www.highwaytosymphony.com

Šiaulių knygų mugė
2024-11-16 10:00 - 17:00 (Europe/Helsinki) | P. Višinskio viešoji biblioteka
Renginių programa

10.30 val.

Didžioji skaitykla (III a.)

Šiaulių kultūrinės sankirtos: knygos „Mažasis princas“ žemaičių kalba ir Jono Nekrašiaus knygos „Liūtai kultūroje ir mene“ pristatymas

Dalyvauja vertėjas Juozas Pabrėža, leidėjas Marius Čiuželis, autorius Jonas Nekrašius.

Periodikos skaitykla (II a.)

Teatro terapijos dirbtuvės jaunimui ir suaugusiesiems „Drama be dramų“

Veda dramos terapeutė Eglė Naimavičienė.

11.00 val.

Konferencijų salė (II a.)

Teatro trupės „Gyvi teatre“ spektaklis „Keverzonė“ vaikams nuo 1 metų

12.00 val.

II a. fojė

Šiaulių knygų mugės atidarymas su mušamųjų instrumentų grupe „Ritmas kitaip“

12.30 val.

Konferencijų salė (II a.)

Kelionė laiku su Kake Make. Knygos „Kakė Makė. Enciklopedija. Keliaukime laiku“ pristatymas

Dalyvauja autorė Luka Lesauskaitė, moderuoja „Idėjų pašto“ įkūreja, lektorė Asta Jasiulionienė.

Didžioji skaitykla (III a.)

Atradimai, keičiantys supratimą apie žmogų ir gamtą: Jennifer Ackerman knygos „Genialieji paukščiai“ pristatymas

Dalyvauja knygos vertėjas Kasparas Pocius ir ornitologas Gediminas Petkus.

Periodikos skaitykla (II a.)

Edukacija šeimai „Lietuviško pasaulio paslaptys: sakmių ir padavimų teatro dirbtuvės“

Organizatorė – Šiaulių apskrities Povilo Višinskio viešoji biblioteka.

12.30–17.00 val.

Edukacijų erdvė (III a.)

Kūrybinės-edukacinės dirbtuvės

Organizatorė – Šiaulių rajono savivaldybės Vytauto Vitkausko viešoji biblioteka.

14.00 val.

Konferencijų salė (II a.)

Nuo Ginkūnų iki Naujosios Meksikos: Aleksandros Kasubos prisiminimų knygos „Tiksintis vaikas“ pristatymas

Dalyvauja literatūrologė Loreta Mačianskaitė, muziejininkė Jūratė Kaučikaitė, moderuoja literatūrologė Džiuljeta Maskuliūnienė.

Didžioji skaitykla (III a.)

Lyrikai tarp Lietuvos ir Ukrainos: Antano A. Jonyno „153 sonetai“ ir Jurgitos Jasponytės „Visata atsisėda netinkamoje vietoje“ knygu pristatymas

Dalyvauja autoriai, moderuoja literatūrologė Neringa Butnoriūtė.

Periodikos skaitykla (II a.)

Edukacija šeimai „Paukščiai šalia mūsų“

Veda ornitologas Gediminas Petkus.

15.30 val.

Konferencijų salė (II a.)

Bandžiau prakalbinti savo veidą: Saros Poisson „Šito gyvenimo skonis“ ir Dariaus Žiūros „Diseris“ knygų pristatymas

Dalyvauja autoriai, moderuoja literatūrologė Dalia Jakaitė.

Didžioji skaitykla (III a.)

Kasdienybės kūno beieškant: Tomo Petrulio „Daikto kūnas“ ir Gyčio Norvilo „Požemių paukščiai“ knygų pristatymas

Dalyvauja autoriai, moderuoja literatūrologė Edita Puskunigytė.

Periodikos skaitykla (II a.)

Edukacija visai šeimai „Lego atradimų erdvė“

Organizatorė – Šiaulių apskrities Povilo Višinskio viešoji biblioteka.

17.00 val.

Konferencijų salė (II a.)

(Ne)išgalvotos istorijos metamorfozės: Bernardo Gailiaus „Agentė: šnipų romanas“ ir Dalios Staponkutės „Vivat Regina!“ knygų pristatymas

Dalyvauja autoriai, moderuoja literatūrologas Nerijus Brazauskas.

Didžioji skaitykla (III a.)

Istorija, kurios nebuvo: Norberto Černiausko knygos „Fado“. Trumpa neįvykusi Lietuvos istorija“ pristatymas

Dalyvauja autorius, moderuoja žurnalistas Rimas Bružas.

Kitos Šiaulių knygų mugės veiklos

10.00–19.00 val.

Dirbs aptarnaujantys darbuotojai, registratūra, bus galima lankytis fonduose, pasiimti knygų.

10.00–19.00 val.

Šeimai skirtas užduočių labirintas „Atrask savo skaitymo stilių“ Vaikų ir Suaugusiųjų abonementuose.

10.00–19.00 val.

III a. fojė leidyklos prekiaus knygomis.

10.00–19.00 val.

Šeimoms atviras sensorinis kambarys (II a.) (galima jame apsilankyti, naudotis sensorine įranga ir priemonėmis).

10.00–19.00 val.

Kino salėje (II a.) rodomi Šiaulių miesto ir krašto istoriją atskleidžiantys dokumentiniai vaizdo įrašai.

12.30–19.00 val.

II a. fojė vyks „Raudonojo kryžiaus“ pirmosios pagalbos mokymai, išvykimo krepšio pristatymas.

13.00–15.00 val.

II a. fojė vaikams vyks piešimo ant veidų užsiėmimas. Ši edukacija yra projekto „20 metų Narystės, Apsaugos, Taikos ir Orumo (NATO)“ dalis.

Lietuvos aukštųjų mokyklų chorų festivalis
2024-11-16 16:00 - 17:00 (Europe/Helsinki) | Koncertų salė „Saulė”
Įspūdingais, įsimintinais koncertais bei orginaliomis programomis žiūrovus džiuginantis studentų chorų festivalis lapkričio 15–17 d. skambės Šiauliuose. Tarptautinei studentų dienai paminėti skirtame festivalyje, kurį šiemet rengia Lietuvos nacionalinis kultūros centras kartu su Šiaulių universitetu, dalyvaus chorai iš Vilniaus, Kauno, Šiaulių, Klaipėdos aukštųjų mokyklų ir svečiai iš Lenkijos – Poznanės Adomo Mickevičiaus universiteto mišrus choras ir Liublino gamtos mokslų universiteto mišrus choras.
Tris dienas visuomenei atviri koncertai vyks Šiaulių Šv. Apaštalų Petro ir Pauliaus katedroje, Šv. Ignaco Lojolos, Šv. Jurgio, Radviliškio Šv. Mergelės Marijos, Kurtuvėnų Šv. Jokūbo bažnyčiose, Šiaulių rajono savivaldybės kultūros centre, Šiaulių „Juventos“ progimnazijoje ir koncertų salėje „Saulė“.
Lapkričio 16 d. 16 val. Šiaulių koncertų salėje „Saulė“ vyksiančiame Didžiajame festivalio koncerte skambės populiariausios visų laikų lietuvių bei užsienio kompozitorių dainos, arijos, baladės, kurias atliks jungtinis penkių šimtų balsų studentų choras, pritars Latvijos universiteto pučiamųjų instrumentų orkestras.
Visi festivalio renginiai nemokami.
Lietuvos nacionalinio kultūros centro iniciatyva nuo 1998 m. didžiuosiuose šalies miestuose rengiamas studentų chorų festivalis pažangiam, kūrybingam Lietuvos jaunimui suteikia galimybę išsamiau susipažinti su Lietuvos ir pasaulio tautų chorine kultūra, visiems drauge dainuoti, muzikuoti, dalytis įgūdžiais ir įspūdžiais.

Palangos kultūros centro „Grubiojo“ teatro spektaklis „Kapinių klubas“
2024-11-16 17:00 (Europe/Helsinki) | Šiaulių kultūros centro Didžioji koncertų salė (Aušros al. 31)
Lapkričio 16 d. 17 val. Šiaulių kultūros centro Didžiojoje koncertų salėje bus rodomas Palangos kultūros centro „Grubiojo“ teatro spektaklis „Kapinių klubas“. Šis spektaklis – tai XV Lietuvos mėgėjų teatrų festivalio „Pulsas“ programos dalis.
Spektaklis apie moteris, apie jautrią ir tvirtą jų draugystę bei amžiną gyvenimo ir mirties prasmės ieškojimą. Visa istorija „įvelkama“ į vintažo stilių, kuris kaip kokybiškai ilgai brandintas vynas atsispindi personažų jausmuose, elgsenoje, kostiumuose, interjero detalėse, pjesės sukūrimo laike.
Žanras – vintažinė komedijos drama
Režisierius Virginijus Milinis
Dailininkė Guoda Korsakaitė
Trukmė 120 min.
„Grubusis“ teatras jungia įvairaus amžiaus žmones, kurie yra aistringai atsidavę kūrybai, jame veikia ne tik aktoriai, bet ir kiti teatro profesionalai bei entuziastai, kaip scenografai, šviesų dailininkai ir kt. Teatras pasižymi originaliais spektakliais, kurie neretai turi socialinę ar filosofinę, o taip pat energingą ir improvizacinę kūrybinę atmosferą. Teatras nuolatinis įvairių festivalių bei renginių dalyvis.

Klasikinis baletas „Gulbių ežeras“
2024-11-16 18:00 (Europe/Helsinki) | Šiaulių arena
Pasinerkite į nuostabų ir užburiantį klasikinio baleto „Gulbių ežeras“ pasaulį!
Sukurtas beveik prieš 150 metų, „Gulbių ežeras“ tapo aukščiausio lygio klasikinio baleto sinonimu ir yra vienas populiariausių baletų viso pasaulio teatrų repertuaruose. Keturių aktų ir keturių scenų baletas – tai senovinė vokiečių legenda, pasakojanti apie princesę Odetą, piktojo burtininko paverstą gulbe.
Šių metų lapkričio mėnesį savą šio baleto interpretaciją Lietuvoje pristatys Europoje puikiai žinoma trupė „Sofia Festival Ballet“, kuri jau daugybę metų džiugina viso pasaulio žiūrovus ištobulinta klasikinio šokio technika ir išpuoselėta choreografija. Šią šokio trupę sudaro geriausi Ispanijos, Bulgarijos, Norvegijos, Makedonijos, Japonijos ir kitų šalių Nacionalinių operos ir baleto teatrų šokėjai.
Romantiška, švelni ir poetiška baleto „Gulbių ežeras“ meilės istorija prasideda, kai gimtadienį švenčiantis princas Zygfrydas, motinos spaudžiamas vesti, pamato ežero link skrendančias gulbes ir bėga paskui jas rankoje laikydamas arbaletą. Išlipusios į krantą, gulbės virsta merginomis. Gulbių princesės grožio pakerėtas Zygfrydas nuleidžia ginklą ir Odeta jam papasakoja, kad paukščiais merginas pavertė piktasis burtininkas Rotbaras, o jo kerus gali išsklaidyti tik ištikimos meilės jėga. Princas prisiekia Odetai amžiną meilę. Deja, išlaikyti duotą priesaiką ne taip lengva: pilyje surengtoje puotoje išvydęs piktojo burtininko dukterį Odiliją, kaip du vandens lašai panašią į Odetą, princas neatsilaiko ir pasiduoda viliokės kerams. Zygfrydui prisiekus meilę Odilijai, Rotbaras triumfuoja – princas sulaužo Odetai duotą pažadą ir tai reiškia, kad jo burtai visagaliai, o amžinos meilės nėra. Suvokęs, ką padarė, Zygfrydas bėga prie ežero ir meldžia Odetos atleidimo. Mylimuosius bando išskirti Rotbaro atsiųstos juodosios gulbės, tačiau meilė suteikia Zygfrydui jėgų įveikti piktąjį burtininką. Blogis nugalėtas, laimingų Odetos ir Zygfrydo laukia gyvenimas, meilė ir laimė.
Klasikinis baletas „Gulbių ežeras“ – lapkričio 16 d., šeštadienį – Šiaulių arenoje.

Mugė „Stilius ir skonis”
2024-11-17 10:00 - 17:00 (Europe/Helsinki) | Šiaulių arena
Lapkričio 17 dieną kviečiame visus šiauliečius ir miesto svečius į išskirtinę „Stilius ir Skonis“ mugę Šiaulių arenoje!
Ši mugė taps tikra šventė visiems, kurie vertina stilių, namų jaukumą, sveiką gyvenimo būdą ir išskirtinius skonius. Rinkitės iš gausybės prekių ir atradimų:
• grožio ir kūno priežiūros kosmetikos;
• originalių Lietuvos kūrėjų rankų darbo mados gaminių – drabužių, papuošalų, aksesuarų;
• namų dekorui skirtų interjero elementų ir kvapų;
• Lietuvos bravorų meistriškai sukurtų gėrimų;
• natūralaus medaus ir jo produktų;
• tradicinės naminės duonos, rūkytos ir vytintos mėsos bei sūrių.
Įėjimas į mugę – nemokamas!
Mugė vyks lapkričio 17 dieną, nuo 10 val., „Šiaulių arenoje“.
Renginyje bus fotografuojama ir filmuojama.
Mugės orgnizatorius: Mugių centras
